Hopeful Hearts bring nuwe hoop | Maroela Media
Hopeful Hearts is 'n aanlynwinkel wat 'n verskeidenheid produkte aanbied. Wat dié produkte so spesiaal maak, is die feit dat dit gemaak word deur gesinne met gestremde kinders.
Volgens Rob Pothier, wie se seun serebraal gestrem is, ervaar gesinne met gestremde kinders dikwels ekstra finansiële druk en ouers sukkel om al die kostes te dek. Hy meen ook dat daar nie eintlik toelaes is vir mense met 'n middelklasinkomste nie. "Soms moet een van die ouers hul werk los om voltyds na die kind te kyk en jou inkomste word dus dadelik gehalveer."
Rob sê hy en sy vrou wou aan 'n kreatiewe manier dink om ekstra inkomste te genereer, maar wou ook gesinne wat in dieselfde bootjie as hulle is, help. "Hopeful Hearts werk soos 'n besigheid wat 'n wins maak, maar ons gebruik dié wins om ander gesinne te help."
"As jy met ouers gesels, sal jy hoor hulle is reeds besig om produkte te maak vir 'n ekstra geldjie. Ons het 'n aanlynwinkel geskep waar dié mense hul produkte gratis kan adverteer." Rob meen hulle wil nie net produkte verkoop nie, maar 'n gemeenskap skep waar gesinne mekaar kan ondersteun en raad vra.